Anno Domini millesimo trecentesimo vigesimo secundo statuta sunt haec apud Cistercium in Capitulo generali. 1.  In primis, quia Parisiensium scolarium honorabilis universitas, cuius est portio non modica studium Sancti Bernardi, tamquam quoddam virtutis et sapientae fundamentum principium sui luminis radios ubique diffundens mundum illuminat universum ; idcirco ut copiosiores radios luminis scientiae possit effundere, universis nostri Ordinis abbatibus praecipit Capitulum generale, quod mittendo scolares ad dictum studium idoneos, antiquam diffinitionem super hoc editam implere nullatenus intermittant. Visitatores autem quos negligentes invenerint, ad hoc faciendum auctoritate Capituli paterne compellant et rebelles in hoc teneantur in sequenti Capitulo generali proclamare. 2.  Item, ut inter studentes, reiecta singularitate, concors unitas observetur, ordinat Capitulum generale, quod omnes scolares de cetero, nisi infirmitate depressi, in lecto decumbant, magistris solummodo dumtaxat exceptis, tam in refectorio quam infirmitorio ad communes expensas bursae simul comedant ; et ut omnia necessaria possint eisdem per cellerarium commode ministrari, quilibet scolaris pro bursa sua quatuordecim libras Parisius annis singulis ministrantibus assignare teneatur. 3.  Item, ut in tam solemni loco solemnis ecclesia divino cultui deputanda, fieri per fidelium personarum liberale subsidium procuretur, concedit generale Capitulum illis omnibus, qui de bonis sibi a Deo collatis ad dictum aedificium construendum aliquid obtulerint, plenam participationem omnium bonorum spiritualium, quae ibidem et in toto Ordine fient de cetero in vita eorum et in morte pariter ; volens quod super hoc litterae inductivae ad diversas dirigantur provincias, et a Summo Pontifice indulgentiae super hoc impetrentur, et quod nihilominus super hoc excitetur illustrissimi principis domini regis Franciae devotio, prout visitatori dicti studii expedire videbitur, quodque super hoc ipsius subsidium ea devotione qua convenit requiratur. 4.  Item, quoniam structura fabricae Sancti Bernardi per Dei gratiam in proximo inchoanda, sine personarum Ordinis pio subsidio commode perfici non valeret, generale Capitulum praecipit omnibus abbatibus et abbatissis Ordinis universi, quod usque ad decennium de singulis decem libris annuorum reddituum et proventuum, duodecim denarios pro praedicta ecclesia construenda solvere non omittant. Hanc pecuniam quilibet pater abbas vel visitator recipiat suae visitationis tempore, mittens vel deferens ipsam ad sequens Capitulum generale, reponendam in Sancto Bernardo sub clavibus quatuor primorum, pro structura fabricae tunc non aliter expendendam ; ita quod non solventes ad duplum solvendum per generale Capitulum compellentur ; hoc adiuncto, quod ad dictam fabricam construendam exponentur omnes eleemosynae legatae vel expositae vel singulis annis exhibendae Capitulo generali. 5.  Item, cum omnia quae ad directionem et promotionem dicti studii faciunt, non possint rite in conspectu Diffinitorum omnium ordinari, cum sint in aliis plurimum occupati, omnes ordinationes factas et faciendas pro dicto studio per dominum Cistercii, et quatuor primos, dominum Pruliaci, et magistrum in actu regentem, ex nunc prout ex tunc generale Capitulum approbat et confirmat. 6.  Item, ne pastores animarum ad studia diversa se transferant, et oves proprias sic dimittant, omnes licentias concessas et concedendas abbatibus Ordinis universi, quod in scolis solemnibus studere valeant, omissis propriis monasteriis, ut ad gradum altiorem scolasticum valeant promoveri, revocat generale Capitulum, et tales de cetero conferri perpetuo licentias interdicit. 7.  Item, ut a statutis Ordinis omnis superfluitas vel contrarietas excludatur, dominis de Firmitate, de Morimundo, de Pruliaco doctoribus in sacra theologia, aut duobus ex eis, si tertius adesse non potuerit, committit generale Capitulum, quatinus *Libellum diffinitionum* cum statutis annalibus corrigant, contrarietates et superfluitates amovendo, et si quae moderanda fuerint, debite reducendo ad medium, auctoritate Capituli generalis. 8.  Item, ne pro defectu reformationis et ordinationis debitae, studia Ordinis solemnia confusioni subiaceant, in eorumdem vituperium et grave praeiudicium plurimorum, eorum reformationem et ordinationem per modum qui sequitur ducit Capitulum generale committendum domino videlicet Cistercii et quatuor primis, adiunctis eisdem abbate Pruliaci et magistro in actu regente Parisius in Sancto Bernardo, quicumque fuerit pro tempore, committit generale Capitulum reformationem studii Parisiensis in plenaria Ordinis potestate, ut per se vel per alium, vel alios ad hoc idoneos, dictum studium reforment, necnon leges et statuta ibidem faciant adeo salubria, proficua, et honesta, quod per hoc studium vigeat in honore, et studentes proficiant in scientia, disciplinae regularis observantia non abiecta. Reformationem vero studii Tolosani committit idem Capitulum de Bono fonte, de Bona valle abbatibus doctoribus in sacra theologia et abbatibus Grandisylvae in plenaria Ordinis potestate. Quod si omnes praedicti doctores adesse non potuerint, duo ex eis cum abbate Grandisylvae dictum reformationis negotium exsequentur. Reformationem autem Montispessulani studii dictum Capitulum de Fonte frigido, de Mansiade, et de Valle magna abbatibus committit in Capituli potestate plenaria sub hac forma, quod si omnes interesse non potuerint, duo ex ipsis, altero se debite excusante, negotium exsequantur ; hoc proviso in reformationibus singulis studiorum, quod universi studentes, qui singulis diebus legibilibus lectionem principalem theologiae audire neglexerint, aut extra studia praedicta ad audienda iura canonica exierint, et admoniti per provisorem non emendaverint, continuo ad domum propriam remittantur per eumdem. Qui si taliter obedire noluerint, et per villam evagaverint, tamquam fugitivi Ordinis puniantur. Quicumque vero litteras, preces, aut minas a personis, quae non sunt de Ordine nostro, pro promotionibus ad magisterium vel ad lecturas quaslibet impetrarit, aut impetratis usus fuerit, inhabilis sit omnino ad illum gradum, quem sibi habere voluit obtinendum de cetero, nisi de dispensatione Capituli generalis, salvis aliis diffinitionibus editis, contra huiusmodi preces, minas, aut litteras impetrantes. 9.  Item, diffinitionem anno praeterito editae de monachis non intrandis Cistercium tempore Capituli generalis absque licentia Diffinitorum in sede sua residentium, addit idem generale Capitulum quod Diffinitores nemini possint conferre licentiam intrandi Cistercium, nisi domino Cistercii personaliter assistente. 10.  Item, quoniam nonnulli abbates sententias generalis Capituli non abhorrentes, contributiones sibi impositas solvere neglexerunt in Ordinis grave dispendium, et suarum periculum animarum ; idcirco universos abbates, qui contributiones praeteritis temporibus sibi impositas non solverint, monet idem Capitulum, quod omnes illi qui sunt citra Rhenum, montes et mare solvant infra Pascha ; illi vero qui sunt magis remoti infra sequens Capitulum generale, vel in ipso Capitulo ; alioquin ex nunc prout ex tunc ipsos deponit generale Capitulum, et conventus eorum ad electionem alterius abbatis procedere poterunt, statutis Ordinis quoad alia in omnibus observatis. 11.  Item, contributionem necessariam faciendam pro debitis Ordinis persolvendis, et negotiis utiliter procurandis, committit generale Capitulum domino Cistercii et quatuor primis in plenaria Ordinis potestate ; ita quod illi qui statuendis terminis per patres abbates summas sibi imponendas solvere neglexerint, abbates ab executione suorum officiorum sint suspensi ipso facto ; cellerarii et bursarii sint depositi, numquam de cetero sine licentia Capituli generalis ad officia, promovendi. 12.  Item, ne in praeiudicium unitatis Ordinis abbates indifferenter assuescant remanere, tempore praecipue quo se tenentur ibidem personaliter praesentare, omnes illi abbates, qui hoc anno debuerunt venire, et non venerunt ad generale Capitulum, citentur personaliter ad sequens proximum Capitulum, qui si non comparaverint, deponantur. 13.  Item, cum, teste Apostolo, omnis anima potestatibus sublimioribus sit subiecta, et inferioribus suorum superiorum statuta non liceat immutare, omnes punitiones per dominum abbatem de Firmitate auctoritate Capituli generalis et paterna anno praeterito factas, tam in monasterio Locedii, quam Staphardiae, quae per aliquos abbates fuerunt relaxatae, approbat et ratificat Capitulum generale, et abbatibus praedictorum monasteriorum praecipit, ut eas faciant observari, nec per aliquem, nisi per generale Capitulum valeant relaxari. Monachi vero, vel conversi, qui obedire noluerint, carceri mancipentur. Abbates vero quamdiu in exsequendo fuerint negligentes ingressum ecclesiae sibi noverint interdictum. Sub poenis praedictis punitiones, ordinationes, et ordinabilia statuta quorumcumque visitatorum Ordinis praecipit Capitulum inviolabiliter observari. 14.  Item, ne Ordo noster his modicis temporalibus bonis quae possidet destituatur, in posterum super licentia abbatibus vel abbatissis quibuscumque a generali Capitulo concessa, seu etiam in posterum concedenda super alienatione, venditione, seu etiam permutatione cuiuscumque rei immobilis, pro utilioribus facultatibus procurandis, sic statuit Capitulum generale ordinandum, ut pecunia ex talium rerum immobilium venditione seu permutatione a vendentibus recepta, non sit in vendentium potestate, sed in tuto loco sigillis patris abbatis et abbatis vendentis consignetur sigillata, nec in alios usus quam in comparandis redditibus aliquo modo ex ea aliquid expendatur. Nec aliquis contra hoc praeter generale Capitulum auctoritatem habeat dispensandi. Abbas vendens, seu etiam consentiens, quod in alios usus quam pro aliis redditibus comparandis aliquid ex ea convertatur ipso facto a suis officiis suspendatur ; super qua suspensione non possit, nisi per generale Capitulum, *dispensari.* 15.  Item, discordiam habitam inter abbatem Grandisylvae et quosdam abbates suae generationis super distributionem contributionis terminare cupiens Capitulum generale statuit quod distributiones factae secundum modum antiquum et consuetum, maneant, et nullus super his praesumat prosequi quaestionem, sed contributiones distribuendae de cetero dividantur secundum quod anno Domini M.CCC.XIX extitit ordinatum per idem Capitulum cum deliberatione matura. 16.  Item, relevatio monasteriorum Ordinis, per voraginem usurarum miserabiliter desolatorum, committitur domino Cistercii et quatuor primis, unicuique in generatione sua, per se vel per alium, seu alios probos viros, ut per quamcumque viam magis utilem et minus damnosam dicta relevent monasteria in plena Ordinis potestate, servatis tamen in omnibus canonum institutis. 17.  Item, necessitates sanctissimi patris in Christo, *etc. ut anno* 1327, *n°* 1. 18.  Item, quoniam, prout generali Capitulo relatum est, plures monachi… *etc. ut anno* 1327, *n°* 6. 19.  Item, cum fraudulentus et nequam sit… *etc. ut anno* 1327, *n°* 2. 20.  Item, ut partialitatis vitium… *etc. ut anno* 1327, *n°* 3. 21.  Item, quoniam non solum vitium ingratitudinis… *etc. ut anno* 1327, *n°* 4. 22.  Item, quoniam frequenter ad tantam… *etc. ut anno* 1327, *n°* 5. 